ToekomsVenster: 'n Nuwe mini-reeks oor die liefde | Maroela Media
ToekomsVenster: 'n Nuwe mini-reeks oor die liefde
Foto: Shifaaz shamoon/Unsplash.com
Ons begin met 'n splinternuwe mini-reeks oor die liefde. Dis daardie tyd van die jaar waar tientalle huwelike bevestig word. Daar is romantiek en verwagting in die lug en dis besonders en mooi.
Uiteraard vorm die tema van die liefde 'n belangrike vertrekpunt. Ons gaan vir 'n tyd lank met mekaar daaroor gesels. In die teologie praat ons van misterie en paradoks. Daar is so baie wat 'n mens nie verstaan wanneer dit by God en sy Woord kom nie.
Die beste wat teoloë soms kan doen is om die onverklaarbare as misterie en paradoks te beskryf. Toegepas op die liefde en die huwelik is die twee begrippe eweneens van toepassing. Dat twee mense by mekaar uitkom en besluit om die lewenspad verder saam aan te durf is misterieus. Uit al die mense wat die pad gekruis het juis daardie een. Somtyds staan almal verbaas dat twee totaal verskillende mense, uiteenlopend, mekaar kies. Dis 'n paradoks wat buitengewoon interessant is en almal aan die praat het.
Hoe dit ook al sy, die huwelik is op liefde gebou en ons gaan heerlik saamgesels oor hierdie Goddelike gawe.